1.Σκοπός και περιεχόμενο της έκθεσης

Δυνάμει του κανονισμού αριθ. 258/2014 του Ευρωπαϊκού Κοινοβουλίου και του Συμβουλίου, όπως τροποποιήθηκε με τον κανονισμό 2017/827 , η Ευρωπαϊκή Ένωση συγχρηματοδοτεί τρεις οργανισμούς που δραστηριοποιούνται στον τομέα της χρηματοοικονομικής αναφοράς και της ελεγκτικής: το Ίδρυμα Διεθνών Προτύπων Χρηματοοικονομικής Αναφοράς (Ίδρυμα ΔΠΧΑ/IFRSF ), τη Συμβουλευτική Ομάδα για θέματα χρηματοοικονομικής αναφοράς της Ευρωπαϊκής Ένωσης (EFRAG) και το Συμβούλιο Εποπτείας Δημοσίου Συμφέροντος (PIOB). Το πρόγραμμα συγχρηματοδότησης λαμβάνει τη μορφή επιχορηγήσεων λειτουργίας.

Σκοπός της παρούσας έκθεσης που απαιτείται από το άρθρο 9 παράγραφος 3 του κανονισμού είναι η υποβολή αναφοράς σχετικά με τις τελευταίες εξελίξεις που συνδέονται με τις δραστηριότητες των τριών αυτών φορέων για το 2019. Ωστόσο, όπου κρίθηκε σκόπιμο για τον σκοπό της παρούσας έκθεσης, περιγράφονται επίσης ορισμένα γεγονότα που συνέβησαν το 2020 [π.χ. νέες προκλήσεις που έχουν προκύψει στο πλαίσιο του ευρωπαϊκού σχεδίου δράσης για τη χρηματοδότηση της αειφόρου ανάπτυξης (2018) ή στο πλαίσιο της παγκόσμιας πανδημίας COVID-19].

Σε συνέχεια της έκθεσης Stolojan και όπως αναφέρεται στην αιτιολογική σκέψη 9 του κανονισμού για την τροποποίηση του κανονισμού αριθ. 258/2014, στην παρούσα έκθεση παρατίθεται επίσης αξιολόγηση της Επιτροπής σχετικά με τη διακυβέρνηση των τριών αυτών φορέων, ιδίως όσον αφορά την πρόληψη των συγκρούσεων συμφερόντων, τη διαφάνεια, την πολυμορφία των εμπειρογνωμόνων, την πολυμορφία της χρηματοδότησης, τη δημόσια λογοδοσία και την πρόσβαση του κοινού στα έγγραφα.

1.1.Διάρθρωση της έκθεσης

Η έκθεση διαρθρώνεται ως εξής:

·Ενότητα 2: Το Ίδρυμα Διεθνών Προτύπων Χρηματοοικονομικής Αναφοράς (IFRSF) παρέχει επισκόπηση των δραστηριοτήτων του Ιδρύματος ΔΠΧΑ και της διακυβέρνησής του το 2019·

·Ενότητα 3: Η Συμβουλευτική Ομάδα για θέματα χρηματοοικονομικής αναφοράς της Ευρωπαϊκής Ένωσης (EFRAG) παρέχει επισκόπηση των δραστηριοτήτων της EFRAG και της διακυβέρνησής της το 2019·

·Ενότητα 4: Το Συμβούλιο Εποπτείας Δημοσίου Συμφέροντος (PIOB) - παρέχει επισκόπηση των δραστηριοτήτων του PIOB και της διακυβέρνησής του το 2019·

·Ενότητα 5: Συμπεράσματα σχετικά με τη συνάφεια του προγράμματος χρηματοδότησης.

2.Ίδρυμα Διεθνών Προτύπων Χρηματοοικονομικής Αναφοράς

2.1.Επισκόπηση των δραστηριοτήτων IFRS

2.1.1.Κατάρτιση προτύπων

Τον Σεπτέμβριο του 2019 το Συμβούλιο Διεθνών Λογιστικών Προτύπων (IASB) ολοκλήρωσε το στάδιο 1 του έργου «IBOR Reform and its Effects on Financial Reporting (Μεταρρύθμιση του IBOR και οι επιπτώσεις στη χρηματοοικονομική αναφορά)» με τη δημοσίευση τροποποιήσεων του Διεθνούς Προτύπου Χρηματοοικονομικής Αναφοράς (ΔΠΧΑ) 9 Χρηματοοικονομικά μέσα και του προηγούμενου Διεθνούς Λογιστικού Προτύπου (ΔΛΠ) 39 Χρηματοοικονομικά μέσα: Αναγνώριση και Επιμέτρηση. Κύριος στόχος ήταν η αντιμετώπιση των συνεπειών στον λογιστικό χειρισμό των υφιστάμενων σχέσεων αντιστάθμισης πριν από την πραγματική αντικατάσταση των επιτοκίων αναφοράς. Στη συνέχεια, το IASB εξέδωσε το στάδιο 2 του έργου τον Αύγουστο του 2020. Στόχος του σταδίου 2 του έργου για το IBOR είναι να αποτρέψει το ενδεχόμενο να προκληθούν αδικαιολόγητες λογιστικές συνέπειες λόγω του ΔΠΧΑ κατά την πραγματική αντικατάσταση των επιτοκίων αναφοράς και ειδικότερα για τη λογιστική αντιστάθμισης.

Το 2019 το IASB κατάρτισε τροποποιήσεις του ΔΠΧΑ 17 Ασφαλιστήρια συμβόλαια, οι οποίες εγκρίθηκαν τον Ιούνιο του 2020. Οι εν λόγω τροποποιήσεις έχουν ως στόχο να μειώσουν το κόστος υλοποίησης και να διευκολύνουν τις εταιρείες να εξηγήσουν τα αποτελέσματα της εφαρμογής του ΔΠΧΑ 17 στους επενδυτές και σε άλλους. Στο πλαίσιο αυτό, το IASB αποφάσισε να μεταθέσει χρονικά την ημερομηνία έναρξης ισχύος του ΔΠΧΑ 17 από την 1η Ιανουαρίου 2021 στην 1η Ιανουαρίου 2023 και να παρατείνει τη δυνατότητα αναβολής της εφαρμογής του ΔΠΧΑ 9 Χρηματοοικονομικά μέσα για τον ασφαλιστικό κλάδο.

Από τον Μάρτιο του 2020 η παγκόσμια πανδημία COVID-19 έχει οδηγήσει σε κατάσταση έκτακτης ανάγκης στον τομέα της δημόσιας υγείας και σε συνακόλουθα μέτρα απαγόρευσης της κυκλοφορίας σε διάφορα μέρη της παγκόσμιας οικονομίας. Κατά συνέπεια, το IASB και το προσωπικό του ξεκίνησαν να στηρίζουν τους συμφεροντούχους με απαντήσεις σε ερωτήματα αναφορικά με τη νόσο COVID-19 σε σχέση με την εφαρμογή των προτύπων ΔΠΧΑ, με την παροχή ειδικών λογιστικών απαλλαγών και με την προσαρμογή του προγράμματος εργασίας του IASB, συμπεριλαμβανομένης της αναβολής λιγότερο κρίσιμων διαβουλεύσεων. Παράδειγμα αποτελεί η τροποποίηση του ΔΠΧΑ 16 Μισθώσεις για τη διευκόλυνση των οντοτήτων κατά τη λογιστική αντιμετώπιση μισθωτικών παραχωρήσεων που σχετίζονται με τη νόσο COVID-19, όπως η αναστολή μισθωμάτων και οι προσωρινές μειώσεις μισθωμάτων.

Στο προσάρτημα 1 της παρούσας έκθεσης παρατίθενται, αφενός, πλήρης επισκόπηση των δραστηριοτήτων κατάρτισης προτύπων του IASB, συμπεριλαμβανομένου του έργου της Επιτροπής Διερμηνειών Διεθνών Προτύπων Χρηματοοικονομικής Αναφοράς (ΕΔΔΠΧΑ), και, αφετέρου, οι εν εξελίξει διαδικασίες έγκρισης.

Τέλος, το Ίδρυμα ΔΠΧΑ επικαιροποίησε την ταξινομία των ΔΠΧΑ προκειμένου να αντικατοπτρίζει τις επιπτώσεις των νέων προτύπων και τροποποιήσεων.

2.1.2.Ερευνητικά έργα